**Vides aizsardzības un reģionālās attīstības ministrijas un**

**Latvijas Pašvaldību savienības 2023. gada sarunu**

**PROTOKOLS**

Peldu ielā 25, Rīgā 2023. gada 26. aprīlī

*Sarunu dalībnieki:*

**Vides aizsardzības un reģionālās attīstības ministrijas (turpmāk – VARAM) pārstāvji:**

Māris Sprindžuks – *Vides aizsardzības un reģionālās attīstības ministrs*

Aivars Draudiņš – *Ministra padomnieks reģionālās attīstības un pašvaldību jautājumos*

Inga Priede – *Ministra padomniece dabas aizsardzības un pašvaldību jautājumos*

Mareks Gruškevics – *Ministra padomnieks valsts pārvaldes pakalpojumu pārvaldības jautājumos*

Krists Avots*- Ministra ārštata padomnieks digitālās transformācijas jautājumos*

Andris Ķēniņš – *valsts sekretāra vietnieks vides aizsardzības jautājumos*

Diāna Rasuma – *Telpiskās plānošanas un zemes pārvaldības departamenta direktore*

Marta Bergmane *– Pašvaldību departamenta direktora vietniece – Pašvaldību darbības tiesiskā nodrošinājuma nodaļas vadītāja*

Uģis Bisenieks – *Valsts pārvaldes pakalpojumu attīstības departamenta direktors*

Lauris Linabergs *– Valsts informācijas un komunikācijas tehnoloģiju attīstības departamenta direktora vietnieks*

Rudīte Vesere – *Vides aizsardzības departamenta direktore*

Dāvis Melnalksnis – *Valsts ilgtspējīgas attīstības plānošanas departamenta direktora vietnieks - Teritoriju attīstības izvērtēšanas nodaļas vadītājs*

Evija Bistere – *Investīciju politikas departamenta direktora vietniece reģionālo un informācijas un komunikācijas tehnoloģiju investīciju jautājumos*

Dana Prižavoite – *Investīciju politikas departamenta Vides investīciju nodaļas vadītāja*

Jana Jentkus – *Sabiedrisko attiecību nodaļas vadītāja*

Alise Kreile – *Ministra biroja vadītāja*

Dzintra Muzikante – *Valsts ilgtspējīgas attīstības plānošanas departamenta Teritoriju attīstības izvērtēšanas nodaļas vadītājas vietniece*

Ilze Sniega-Sniedziņa – *Valsts ilgtspējīgas attīstības plānošanas departamenta Teritoriju attīstības izvērtēšanas nodaļas vecākā eksperte*

Attālināti:

Andris Miglavs – *Ministra padomnieks reģionālās attīstības un ekonomikas jautājumos*

Raivis Bremšmits – *Valsts ilgtspējīgas attīstības plānošanas departamenta direktors*

Viesturs Razumovskis – *Pašvaldību departamenta direktors*

Maija Anspoka *- Valsts pārvaldes pakalpojumu attīstības departamenta direktora vietniece*

Inga Belasova *– Dabas aizsardzības departamenta Aizsargājamo teritoriju nodaļas vadītāja*

Sanita Astiča *- Valsts ilgtspējīgas attīstības plānošanas departamenta Teritoriju attīstības izvērtēšanas nodaļas vecākā eksperte*

Diāna Saulīte *– Dabas aizsardzības departamenta Aizsargājamo teritoriju nodaļas vecākā referente*

Ilze Aigare *- Telpiskās plānošanas un zemes pārvaldības departamenta direktores vietniece*

Edvīns Kāpostiņš - *Telpiskās plānošanas un zemes pārvaldības departamenta Zemes pārvaldības un plānojumu uzraudzības nodaļas vadītāja vietnieks*

Maija Pintele - *Telpiskās plānošanas un zemes pārvaldības departamenta Zemes pārvaldības un plānojumu uzraudzības nodaļas vecākā eksperte*

Daina Pētersone *- Telpiskās plānošanas un zemes pārvaldības departamenta Zemes pārvaldības un plānojumu uzraudzības nodaļas vecākā eksperte*

Kristīne Kazerovska *- Vides aizsardzības departamenta direktores vietniece*

Indra Ciukša *- Valsts ilgtspējīgas attīstības plānošanas departamenta Reģionālās attīstības plānošanas nodaļas vecākā eksperte*

**Latvijas Pašvaldību savienības (turpmāk – LPS) pārstāvji:**

Gints Kaminskis – *LPS priekšsēdis*

Ivita Peipiņa – *padomniece reģionālās attīstības jautājumos*

Māris Pūķis – *vecākais padomnieks*

Sniedze Sproģe – *padomniece lauku attīstības jautājumos*

Andra Feldmane – *padomniece uzņēmējdarbības jautājumos*

Kristīne Kinča – *padomniece juridiskajos jautājumos*

Guntars Krasovskis – *padomnieks informācijas tehnoloģiju jautājumos*

Sandra Bērziņa – *padomniece vides aizsardzības jautājumos*

Juris Žilko *– Ķekavas novada pašvaldības domes priekšsēdētājs*

Agris Lungevičs *– Madonas novada pašvaldības domes priekšsēdētājs*

Līga Sausiņa *– Siguldas novada pašvaldības domes priekšsēdētāja*

Māris Justs *– Varakļānu novada pašvaldības domes priekšsēdētājs*

Gunārs Ansiņš *– Liepājas valstspilsētas pašvaldības domes priekšsēdētājs*

Monvīds Švarcs *– Rēzeknes novada pašvaldība domes priekšsēdētājs*

Liene Užule - LPS Komunikācijas nodaļas vadītāja, padomniece sabiedrisko attiecību jautājumos

Vita Paulāne*- Ropažu novada pašvaldības domes priekšsēdētāja*

Madars Lasmanis*- Jelgavas novada pašvaldības domes priekšsēdētājs*

Dagnis Straubergs *– Limbažu novada pašvaldības domes priekšsēdētājs*

Signe Grūbe *– Rīgas domes priekšsēdētāja padomniece pašvaldības pārvaldes un attīstības projektu jautājumos*

Kārlis Stars *- Jēkabpils novada pašvaldības domes priekšsēdētāja vietnieks attīstības jautājumos*

Edgars Avotiņš *– Smiltenes novada pašvaldības domes priekšsēdētājs*

Inguna Tomsone *– Kurzemes plānošanas reģiona Telpiskās attīstības plānotāja*

Gints Kukainis *– SIA “ZAAO”*

Attālināti:

Gundars Važa – *Tukuma novada pašvaldības domes priekšsēdētājs*

Ilze Āboliņa *- Jelgavas valstspilsētas pašvaldība*

Māris Skudra *- Jelgavas valstspilsētas pašvaldība*

*Protokolē:*

Dzintra Muzikante – *VARAM Valsts ilgtspējīgas attīstības plānošanas departamenta* *[Teritoriju attīstības izvērtēšanas nodaļa](https://www.varam.gov.lv/lv/strukturvieniba/teritoriju-attistibas-izvertesanas-nodala)s vadītāja vietniece*

Ivita Peipiņa – *LPS padomniece reģionālās attīstības jautājumos*

*Sarunas sāk:* plkst. 10.00

**DARBA KĀRTĪBA**

***I. daļa***

*LPS un VARAM 2022. gada sarunu protokola izpilde.*

***II. daļa***

1. *Teritorijas attīstības plānošanas sistēmas pilnveide – koprade, proaktivitāte, digitalizācija, zaļais kurss, efektivitāte, jēgpilnība un ilgtspēja. No stratēģijas līdz detālplānojumam.*
2. *“Pašvaldību likums” un jauno autonomo funkciju finansējums (policija, jaunatne, atskurbtuves u.c.).*
3. *Dabas resursu nodoklis – ieņēmumu sadales princips un izlietošana atbilstoši nodokļa mērķim.*
4. *VARAM redzējums par valsts un ES fondu iespējamo pieejamo finanšu apjomu un avotiem jauno ES direktīvu vides jomā prasību izpildei.*
5. *Atkritumu apsaimniekošanas reģioni (plāni, centru veidošana, atbildība).*
6. *VARAM redzējums par valsts un pašvaldību koplietošanas informācijas un komunikācijas tehnoloģiju (turpmāk – IKT) platformu attīstības pārvaldību.*
7. *Aktuālie Atveseļošanas un noturības mehānisma (ANM) un Eiropas Reģionālās attīstības fonda (ERAF) IKT projekti ar pašvaldību iesaisti – Atvieglojumu vienotā informācijas sistēma (AVIS), viedās pašvaldības u.c.*

**I. daļa**

***LPS un VARAM 2022. gada sarunu protokola izpilde.***

**LPS viedoklis:**

Nav izpildītas šādas vienošanās, kas jāpārnes uz 2023. gada protokolu:

*5. Jūras piekrastes joslas un iekšzemes publisko ūdeņu apsaimniekošanas finansējums.*

*6. Būvniecības aspekti krasta kāpu aizsargjoslā un īpaši aizsargājamās dabas teritorijās.*

*8. Dabas resursu nodoklis – ieņēmumu sadales princips un izlietošana atbilstoši nodokļa mērķim.*

LPS uzskata, ka 2023. gada protokolā arī jāaktualizē jautājums:

1. Par mērķdotācijām infrastruktūras un attīstības veicinošu pasākumu un investīciju projektu īstenošanai 2024. gadā;
2. Par pašvaldību aizņēmumiem Valsts kasē 2024. gadā, turpmāk atsakoties no detalizētas valsts budžeta aizdevumu mērķu noteikšanas normatīvajos aktos (gadskārtējā valsts budžeta likumā un Ministru kabineta noteikumos), nodrošinot iespēju visām pašvaldībām aizņemties pašvaldību investīciju projektu realizācijai atbilstoši katras pašvaldības attīstības programmas investīciju plānam.

**VARAM viedoklis:**

* + - 1. Atbalstām mērķdotācijas infrastruktūras un attīstības veicinošu pasākumu un investīciju projektu īstenošanai 2024. gadā.
      2. Atbalstām valsts budžeta aizdevumu iespējas pašvaldībām. Vienlaikus, ņemot vērā ierobežoto valsts budžeta resursu, jānosaka līdzsvarota pieeja starp normatīvajos aktos noteiktajiem aizdevumu mērķiem un brīvai (*bez normatīvajos aktos noteiktiem mērķiem*) pašvaldību izvēlei. Tāpat būtiski, lai pašvaldībām ir prognozējami aizdevumu mērķi, mazinot to mainīgo raksturu ik gadu.

1. **Par pašvaldību aizņēmumiem Valsts kasē 2023. gadā**

2022. gadā VARAM bija sagatavojusi un iesniegusi Finanšu ministrijā prioritāro pasākumu “Pašvaldību aizdevumu programmas ar definētiem virzieniem turpināšana” (100 miljoni *euro*) un “Pašvaldību aizdevumu programma pašvaldību ēku energoefektivitātes pasākumiem” (20 miljoni *euro*) pieteikumus, taču tie netika atbalstīti. Līdz ar to 2023. gada valsts budžetā nav paredzētas aizņēmumu iespējas pašvaldību investīciju projektiem Covid-19 aizdevumu programmas turpināšanai kā reģionālās attīstības programmai.

Likums "Par valsts budžetu 2023. gadam un budžeta ietvaru 2023., 2024. un 2025. gadam" paredz atbalstu katras pašvaldības ne vairāk kā četriem noteiktiem prioritāriem investīciju projektiem, ievērojot šādus nosacījumus: Rīgas valstspilsētas pašvaldībai kā galvaspilsētai kopējā aizņēmumu summa 6 000 000 *euro* apmērā, pārējām pašvaldībām kopējā aizņēmumu summa 1 500 000 *euro* apmērā, t.sk. ir sniegts domes lēmums, kas apliecina attiecīgā projekta atbilstību pašvaldības attīstības programmai un lietderīgu investīciju īstenošanu pašvaldības autonomās funkcijas nodrošināšanai.

1. **Par mērķdotācijām infrastruktūras un attīstības veicinošu pasākumu un investīciju projektu īstenošanai 2023. gadā**

2022. gadā VARAM bija sagatavojusi un iesniegusi Finanšu ministrijā prioritārā pasākuma “Pašvaldību investīciju programmas turpināšana” (64 miljoni euro) pieteikumu, taču tas netika atbalstīts. Līdz ar to 2023. gada valsts budžetā nav paredzēts finansējums grantu veidā pašvaldību augstas gatavības investīciju projektiem.

1. **Jūras piekrastes joslas un iekšzemes publisko ūdeņu apsaimniekošanas finansējums.**

Ņemot vērā VARAM un LPS 2022. gada 25. maija sarunu vienošanos, ar VARAM 2022. gada 19.septembra rīkojumu Nr. 1-2/137 “Par darba grupas izveidošanu ūdeņu, tai skaitā, publisko, apsaimniekošanas un finansēšanas risinājumu izvērtēšanai” izveidota darba grupa (darba grupas vadītājs: Andris Ķēniņš – valsts sekretāra vietnieks vides aizsardzības jautājumos), kuras mērķis ir atrisināt jautājumus par kompetenču sadalījumu un finansējuma nodrošināšanu ūdeņu, tai skaitā publisko, apsaimniekošanā un, ja nepieciešams, sniegtu priekšlikumus normatīvo aktu grozījumiem.

No valsts budžeta apakšprogrammas “Vides aizsardzības projekti” turpinās atbalsts projekta “Piekrastes apsaimniekošanas praktisko aktivitāšu realizēšana” īstenošanai.

1. **Būvniecības aspekti krasta kāpu aizsargjoslā un īpaši aizsargājamās dabas teritorijās.**

Virzīti grozījumi Aizsargjoslu likuma 36.pantā (pieņemti Saeimas 1.lasījumā) un piekrastes aizsargjoslas noteikšanas metodikas projekts, kas konkretizē krasta kāpu aizsargjoslas noteikšanas principus un uzlabo (atsevišķos gadījumos, vienkāršo) būvniecības procesu.

1. **Dabas resursu nodoklis – ieņēmumu sadales princips un izlietošana atbilstoši nodokļa mērķim**

Tiesību aktu virzība saistībā ar nodokļiem patlaban nenotiek. FM izteica un uzturēja iebildumu pret likumprojekta “Grozījumi Dabas resursu nodokļa likumā” (22-TA-2444)) tālāko virzību, jo tas rada būtisku ietekmi uz uzņēmējdarbību un nodokļu slogu kopumā. FM uzskata, ka likumprojekts vērtējams kopā ar vidēja termiņa nodokļu politikas pamatnostādņu izstrādi.

***Puses vienojas:***

Pieņemt informāciju zināšanai.

Atbalstīt mērķdotācijas infrastruktūras un attīstības veicinošu pasākumu un investīciju projektu īstenošanai 2024. gadā.

Izdiskutēt LPS un VARAM viedokļus par pašvaldību aizņēmumiem Valsts kasē 2024. gadā un turpmāk, paredzot iespēju visām pašvaldībām aizņemties pašvaldību investīciju projektu realizācijai.

**II. daļa**

1. **Teritorijas attīstības plānošanas sistēmas pilnveide – koprade, proaktivitāte, digitalizācija, zaļais kurss, efektivitāte, jēgpilnība un ilgtspēja. No stratēģijas līdz detālplānojumam.**

***LPS viedoklis:***

LPS uzskata, ka šobrīd ir jāpārskata teritorijas plānošanas process, kas nav mainīts ilgstoši un nav pilnveidots, jo ATR un Covid-19 ietekmē ir mainījušies gan ieradumi, gan novadu lielums, gan vajadzības ātrāk reaģēt uz izmaiņām, inovācijām. Ir jāstrādā pie teritorijas attīstības plānošanas sistēmas uzlabošanas, mazinot normatīvismu, operatīvi un PROAKTĪVI reaģējot uz aktualitātēm attiecībā uz teritorijas plānošanu, kas cieši saistīta ar attīstību, inovācijām un investīciju piesaisti.

Kopumā – domāšanas maiņa attīstības virzienā, VARAM atbildība par pārraudzības iestāžu un arī citu plānošanas procesā iesaistīto pušu informēšanu, izglītošanu, normatīvisma mazināšana un normatīvo aktu skaidrošana, lai mazinātu interpretācijas iespējas.

Šobrīd ļoti aktuāli ir divi grozījumi likumos:

1. Pašlaik saskaņošanas procesā ir MK noteikumu projekts “Grozījumi Ministru kabineta 2014. gada 14. oktobra noteikumos Nr. 628 “Noteikumi par pašvaldību teritorijas attīstības plānošanas dokumentiem” (22-TA-2289), kas neatrisina “Teritorijas attīstības plānošanas likuma” Pārejas noteikumu 10.1.punktā noteikto, ka “Līdz 2023. gada 1. jūnijam pašvaldības normatīvajā aktā par teritorijas attīstības plānošanas dokumentu izstrādi noteiktajā kārtībā nodrošina šo pārejas noteikumu 10. punktā noteiktajā kārtībā apstiprināto detālplānojumu atbilstību šā likuma 29. pantam.”

Lūdzam VARAM steidzami Saeimā virzīt grozījumus “Teritorijas attīstības plānošanas likumā”, grozot 10.1 punkta redakciju.

Piedāvājam to izteikt šādā redakcijā: “Pašvaldības normatīvajā aktā par teritorijas attīstības plānošanas dokumentu izstrādi noteiktajā kārtībā nodrošina šo pārejas noteikumu 10. punktā noteiktajā kārtībā apstiprināto detālplānojumu atbilstību šā likuma 29. pantam līdz ar jauna vietējās pašvaldības teritorijas plānojuma izstrādi”.

2.Pašvaldības ir lūgušas arī aktualizēt jautājumu par grozījumiem Administratīvo teritoriju un apdzīvoto vietu likuma Pārejas noteikumu 17. punktu:

2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2022. gada 31. decembrim ir spēkā novadu veidojošo bijušo pašvaldību saistošie noteikumi, izņemot saistošos noteikumus par teritorijas plānojumu, kurus izstrādā līdz 2025. gada 31. decembrim.””, pagarinot saistošo noteikumu par teritorijas plānojumu līdz 2030.gada 31.decembrim.

Šobrīd teritorijas plānojuma izstrāde ir ļoti finanšu un cilvēkkapitāla ietilpīgs process, kā arī nav veikti pilnveidojumi MK noteikumos Nr. 240, nav metodika krasta kāpu aizsargjoslas noteikšanai.

***VARAM viedoklis:***

Atbilstoši valdības deklarācijas 219. punktam un valdības rīcības plānā ietvertajiem 219.1. un 219.2. uzdevumiem VARAM plāno strādāt pie administratīvā sloga mazināšanas teritorijas plānošanas procesā.

Pašlaik izstrādē ir MK noteikumu Nr.628 "Noteikumi par pašvaldību teritorijas attīstības plānošanas dokumentiem" grozījumu projekts, kas paredz arī vairākas uz administratīvā sloga mazināšanu un procesa elastības veicināšanu vērstas izmaiņas. Piemēram, uz MKN iecerēts pārcelt Covid-19 infekcijas izplatības pārvaldības likuma pašvaldību veiksmīgi īstenoto kārtība par iespēju detālplānojuma un lokālplānojuma publisko apspriešanu organizēt attālināti vai hibrīdrežīmā, savukārt teritorijas plānojuma – hibrīdrežīmā; iekļaut MKN pašvaldību šobrīd praksē veiksmīgi ieviesto praksi par darba uzdevumu precizēšanu pēc institūciju atzinumu saņemšanas, tādējādi precizējot darba uzdevuma tvērumu vai iekļaujot papildu prasības; noteikt, ka pašvaldības tīmekļa vietnē obligāti publicējama tikai saite uz plānošanas dokumentu ģeoportālā, nevis dublējamas pašas dokumenta datnes, kā arī tiek plānots atteikties no prasības pašvaldībai iepazīstināt interesentus ar plānošanas dokumentiem papīra formā pašvaldības telpās darba laikā, tā vietā dodot iespēju vienoties ar interesentiem par viņiem piemērotāko veidu, kā ar šiem dokumentiem iepazīties (piemēram, demonstrēt digitāli ģeoportālā). Tāpat noteikumu projekts atbilstoši Teritorijas attīstības plānošanas likuma 7. panta ceturtajai prim daļai paredz kritērijus un kārtību, kādā pārskatāmi detālplānojumi, nosakot, ka papildus teritorijas plānošanas procesam spēkā esošo detālplānojumu pārskatīšanu un izvērtēšanu pašvaldība var veikt detālplānojumu īstenošanas uzraudzības ietvaros.

Valdības rīcības plānā ietverto uzdevumu izpildei būtiski apzināt nozares speciālistu redzējumu. Lai noskaidrotu viedokļus un priekšlikumus par nepieciešamajām izmaiņām, līdz š.g. 2023. gada 11. aprīlim VARAM veica teritorijas plānotāju aptauju “Teritorijas attīstības plānošanas dokumentu izstrādes izaicinājumi un iespējas pašvaldībās”, kas tika izsūtīta gan pašvaldībām un individuāli pašvaldību teritorijas plānotājiem (kopskaitā **155**), gan LPS, gan Latvijas Teritorijas plānotāju asociācijai. Saņemtas **45** atbildes.

***Puses vienojas:***

1. Latvijas Pašvaldību savienība kopā ar VARAM sagatavo un iesniedz Saeimas Valsts pārvaldes un pašvaldības komisijai likumprojektu “Grozījums Teritorijas attīstības plānošanas likumā”, paredzot svītrot likuma Pārejas noteikumu 10.1 punktu.
2. Mēneša laikā VARAM izveido darba grupu, iekļaujot tajā arī LPS un Latvijas Teritorijas plānotāju asociācijas ekspertus, kas uzsāk darbu pie teritorijas attīstības plānošanas procesa izvērtēšanas un priekšlikumu sagatavošanas, kā arī pārrunā nepieciešamību veikt grozījumus “Administratīvo teritoriju un apdzīvoto vietu likuma” pārejas noteikumu 17. punktā.
3. **“Pašvaldību likums” un jauno autonomo funkciju finansējums (policija, jaunatne, atskurbtuves u.c.).**

***LPS viedoklis:***

Likums “Pašvaldību likums” nosaka jaunas pašvaldību autonomās funkcijas:

1) pašvaldības policijas izveide un finansēšana (no 2024.gada);

2) veikt darbu ar jaunatni;

3) nodrošināt atskurbināšanas pakalpojumu pieejamību ( no 2024.gada).

Līdz šim atskurbināšanas pakalpojumu nodrošināšanā piedalījās arī valsts, nodrošinot finansējumu pašvaldībām atskurbināšanas pakalpojumu sniegšanā. Taču, pieņemot jauno Pašvaldību likumu, kur atskurbināšanas pakalpojumi jau uzdoti pašvaldībām kā autonomā funkcija, finansējums no valsts budžeta 2024.gadā jau vairs netiek atbalstīts no Finanšu ministrijas puses ar pamatojumu, ka tā ir pašvaldības autonomā funkcija. Uz šādu risku par finansējuma nepiešķiršanu pašvaldības pārstāvošās organizācijas jau norādīja likumprojekta “Pašvaldību likums” izskatīšanas gaitā Saeimas Valsts pārvaldes un pašvaldību komisijā, tomēr iebildumi netika sadzirdēti un Pašvaldību likumā normas par finansējuma piešķīrumu nav.

Vadoties no iepriekš minētā, vēršam uzmanību, ka saskaņā ar Pašvaldību likuma 4.panta piekto daļu, nododot pašvaldībai jaunu autonomo funkciju vai uzdevumu, kura izpilde ir saistīta ar izdevumu palielināšanos, vienlaikus pašvaldībām nosakāmi finansējuma avoti šīs funkcijas vai uzdevuma izpildes nodrošināšanai.

Nepiešķirot finansējumu un atstājot to uz pašvaldību budžetiem, tas ir papildu slogs, īpaši ņemot vērā normatīvajos aktos noteiktās prasības, gan atskurbināšanas pakalpojumiem, gan kopumā jauno autonomo funkciju ieviešanai.

Ņemot vērā iepriekš minēto, lūdzam 2024.gada budžetā paredzēt papildu finansējumu pašvaldībām jauno autonomo funkciju īstenošanai un izdarīt grozījumus Pašvaldību likumā par finansējuma piešķiršanu to izpildei, kas netika izdarīts, pieņemot Pašvaldību likumu.

***VARAM viedoklis:***

Darbs ar jaunatni nav jauna pašvaldības autonomā funkcija, bet tā īstenojama no 2009. gada 1. janvāra, kad spēkā stājās Jaunatnes likums, atbilstoši šā likuma 5. pantam, kurā grozījumi nav izdarīti kopš 2010. gada. Funkcijas finansēšanas avoti norādīti arī likumprojekta “Pašvaldību likums” anotācijā.

Pašvaldības autonomajās funkcijās saskaņā ar likumu “Par pašvaldībām” ietilpa piedalīšanās sabiedriskās kārtības nodrošināšanā, žūpības un netiklības apkarošanā. Pašvaldību likumā autonomās funkcijas formulētas citādi: piedalīties sabiedrības kārtības nodrošināšanā, tostarp izveidojot un finansējot pašvaldības policiju, un nodrošināt atskurbināšanas pakalpojumu pieejamību. Tādējādi pēc būtības piedalīšanās sabiedriskās kārtības nodrošināšanā nav jauna funkcija, tikai atšķirībā no regulējuma, kas bija spēkā līdz 2023. gada 1. janvārim, spēkā esošā autonomās funkcijas redakcija paredz, tostarp, izveidot un finansēt pašvaldības policiju. IeM izstrādātajos grozījumos likumā “Par policiju” paredzēts noteikt, ka pašvaldības policijas uzdevumus var deleģēt arī citai pašvaldības policijai. Valdības rīcības plāna projektā definēts uzdevums: *sadarbībā ar pašvaldībām paplašināsim pašvaldības policijas kompetenci un atbildību*, un kā viens no darbības rezultātiem formulēts šādi: *sagatavoti priekšlikumi par Valsts policijas un pašvaldības policijas sadarbības modeli un izmaksām, iesaistot plānošanas reģionus*. Tādējādi plānošanas reģionu līmenī būtu izvērtējams, cik liela kapacitāte ir nepieciešama plānošanas reģionā, sabiedriskās kārtības nodrošināšanā iesaistot Valsts policijas un pašvaldības policijas resursus. Tā kā sabiedriskās kārtības jautājumi valsts līmenī ir IeM kompetencē, tad arī par to, kā efektīvāk īstenot pašvaldības policijas darbību, ir IeM adresējams jautājums.

*Par atskurbtuvēm.* Ņemot vērā, ka Pašvaldību likumā ir iekļauta jauna pašvaldības autonomā funkcija “nodrošināt atskurbināšanas pakalpojumu pieejamību” ar pārejas noteikumu, ka pašvaldības pienākums nodrošināt atskurbināšanas pakalpojumu pieejamību stājas spēkā 2024. gada 1. janvārī, VARAM uzskata, ka no 2024. gada 1. aprīļa jāpārtrauc līdzekļu piešķiršanu pašvaldībām no valsts budžeta programmas “Līdzekļi neparedzētiem gadījumiem”, lai segtu pašvaldību izdevumus līdz 15 *euro* apmērā par katru atskurbšanas telpā ievietoto personu. Vienlaikus VARAM sagatavojusi ziņojuma projektu "Par aktuālo situāciju atskurbtuvju izveidē", kurā rosinās finansēt atskurbšanas pakalpojumu pašvaldībās no akcīzes nodokļa ieņēmumiem par alkohola tirdzniecību. Akcīzes nodokļa mērķis ir ierobežot to preču patēriņu, kas ir kaitīgas apkārtējai videi un cilvēkiem, kā arī dot valstij ieņēmumus, apliekot ar papildu patēriņa nodokli (papildus pievienotās vērtības nodoklim) preces, kas nav pirmās nepieciešamības preces un kas neskar maznodrošinātos. Taču galvenais akcīzes nodokļa mērķis ir fiskālais, t.i., nodrošināt valsts budžeta ieņēmumus. Līdz ar to, novirzot 0,12% no akcīzes nodokļa ieņēmumiem par alkoholisko dzērienu un alus tirdzniecību pašvaldībām, naudas izteiksmē tas veidotu apmēram 310 000 *euro* (līdzvērtīgs 2022. gadā piešķirtajam finansējumam no valsts budžeta programmas “Līdzekļi neparedzētiem gadījumiem”). Vienlaikus 2022. gadā faktiskās pašvaldību izmaksas ir 1,02 milj. *euro*, kas būtu līdzvērtīgi 0,3% no akcīzes nodokļa ieņēmumiem.

***Puses vienojas:***

1. Pēc informatīvā ziņojuma "Par aktuālo situāciju atskurbtuvju izveidē" apstiprināšanas Ministru kabinetā, VARAM sagatavot prioritārā pasākuma pieteikumu atskurbināšanas pakalpojuma sniegšanas izdevumu segšanai pašvaldībām, kas būtu izskatāms Ministru kabinetā likumprojekta "Par valsts budžetu 2024. gadam un budžeta ietvaru 2024., 2025. un 2026. gadam" sagatavošanas procesā kopā ar visu ministriju un citu centrālo valsts iestāžu iesniegtajiem prioritāro pasākumu pieteikumiem, ievērojot valsts budžeta finansiālās iespējas.
2. Organizēt kopīgu sarunu ar Iekšlietu ministriju un Latvijas Pašvaldību savienību par iespēju pagarināt termiņu Pašvaldību likumā noteiktajam pienākumam izveidot un finansēt pašvaldības policiju un atskurbināšanas pakalpojumus – ar 2025. gada 1. janvāri.
3. **Dabas resursu nodoklis – ieņēmumu sadales princips un izlietošana atbilstoši nodokļa mērķim.**

***LPS viedoklis:***

Samazinot pašvaldību budžetos ieņēmumus no DRN, tiek ietekmētas pašvaldību spējas veikt gan to autonomās funkcijas, gan ar normatīvajiem aktiem noteikto pienākumu vides jomā veikšanu. Pašvaldības no DRN ieņēmumiem finansē, piem., sekojošus pasākumus: sadzīves un lietus kanalizācijas sistēmu izbūvi un atjaunošanu; pieslēgumu centralizētai kanalizācijas sistēmai veicināšanu; attīrīšanas iekārtu izbūvi un atjaunošanu; ūdenssaimniecības sistēmas attīstību; atkritumu dalītas vākšanas un šķirošanas infrastruktūras pilnveidi un apsaimniekošanu; kompensācijas atkritumu poligonu ietekmes zonā dzīvojošiem iedzīvotājiem; vides monitoringa veikšanu; publisko ūdeņu pārvaldību, t.sk., biotopu atjaunošanu, piem., straujteču tīrīšanu, niedru izpļaušanu u.c.; gaisa aizsardzības pasākumu īstenošanu, t.sk., gaisa kvalitātes uzlabošanas rīcības programmu izstrādi un pāreju uz videi draudzīgāku kurināmo; degradēto teritoriju atjaunošanu; meliorācijas sistēmu uzturēšanu un sakārtošanu u.c.

Jāņem vērā arī tas, ka sakarā ar papildus prasībām saistībā ar jauno direktīvu un regulu ieviešanu, kā arī papildus funkcijām saistībā ar jauno Pašvaldību likumu (dabas kapitāla apsaimniekošana, klimata pārmaiņu mazināšana un pielāgošanās tām), pašvaldību uzdevumi vides jomā ir palielinājušies.

Samazinot pašvaldībām līdzekļus vides pasākumu finansēšanai, tiks veicināta vides kvalitātes pasliktināšanās, kas radīs draudus iedzīvotāju veselībai un samazinās cilvēku dzīves kvalitāti, kā arī apdraudēs ES prasību izpildi un mērķu sasniegšanu, ko nevarēs izdarīt bez pašvaldību atbalsta, ievērojot Valsts pārvaldes iekārtas likumā noteikto subsidiaritātes principu.

LPS prasa atgriezt DRN iemaksu procentuālo sadalījumu valsts un pašvaldību budžetos tādā apmērā, kā to paredzēja DRN likums pirms 2019.gada 28.novembra grozījumiem, kā arī izstrādāt kārtību, kādā DRN nodoklis par atkritumu apglabāšanu tiek iemaksāts ne tikai tās vietējās pašvaldības pamatbudžetā, kuras teritorijā tiek veikta atkritumu apglabāšana, bet visu pašvaldību budžetos, kas organizē atkritumu apsaimniekošanu.

***VARAM viedoklis:***

Tiesību aktu virzība saistībā ar nodokļiem patlaban nenotiek. FM izteica un uzturēja iebildumu pret likumprojekta “Grozījumi Dabas resursu nodokļa likumā” tālāko virzību, jo tas rada būtisku ietekmi uz uzņēmējdarbību un nodokļu slogu kopumā. FM uzskata, ka likumprojekts vērtējams kopā ar vidēja termiņa nodokļu politikas pamatnostādņu izstrādi.

***Puses vienojas:***

1. VARAM sagatavo grozījumus Dabas resursa nodokļa likumā, lai atjaunotu dabas resursu nodokļa iemaksu procentuālo sadalījumu starp valsts un pašvaldību budžetiem tādā apmērā, kā to paredzēja “Dabas resursu nodokļa likums” pirms 2019. gada 28. novembra grozījumiem, ievērojot Finanšu ministrijas izstrādājamās pamatnostādnes par nodokļiem un nodevām.
2. VARAM un LPS organizē diskusiju par Dabas resursa nodokļa % pārdali nākotnē.
3. **VARAM redzējums par valsts un ES fondu iespējamo pieejamo finanšu apjomu un avotiem jauno ES direktīvu vides jomā prasību izpildei.**

***LPS viedoklis:***

Saistībā ar ES direktīvām vides jomā, kuras ir nesen pārņemtas vai arī kurās plānots veikt grozījumus (piemēram, Komunālo notekūdeņu direktīva, direktīva Par gaisa kvalitāti un tīrāku gaisu Eiropai, Atkritumu direktīva u.c.), dalībvalstīm būs jāievieš pasākumi, kuru īstenošana prasīs ievērojamus finanšu līdzekļus. Pārsvarā gadījumu šo pasākumu īstenošana būs jāveic pašvaldībām. Tādēļ LPS rosina sākt diskusiju par jautājumu, vai ir aplēsti kopējie nepieciešamie finanšu līdzekļi visu direktīvu prasību ieviešanai, kā arī zināmi konkrēti finanšu avoti. Ja finanšu līdzekļi attiecīgo pasākumu ieviešanai nebūs pieejami nepieciešamā apjomā, prasības nevarēs tikt izpildītas. LPS vērš uzmanību arī uz to, ka pasākumu ieviešana uz pakalpojumu izmaksu celšanas rēķina var būt neiespējama, jo tādā gadījumā nepieciešams aplēst, cik lieli būs, piemēram, tarifi par apkuri, kanalizācijas pakalpojumiem, atkritumu izvešanu utt. Šos jautājumus nedrīkst skatīt šauri tikai vienas jomas ietvaros. Iespējamās izmaksas ir jāsummē un jāvērtē saistībā ar iedzīvotāju maksātspēju, pretējā gadījumā lielai sabiedrības daļai vitāli nepieciešamie pakalpojumi var kļūt nepieejami. Ja finanšu līdzekļu apjoms būs nepietiekams visu prasību izpildei, nepieciešams skaidri noteikt prioritāros pasākumus.

***VARAM viedoklis:***

Minētais jautājums skatāms kontekstā ar katru konkrēto jauno ES direktīvu priekšlikumu virzību un plānotajiem ieviešanas termiņiem.

***Puses vienojas:***

VARAM organizēt iesaistīto pušu sarunas atsevišķi par katru direktīvas vai regulas projektu, lai saprastu kopējās prasību ieviešanas izmaksas, laika grafiku, kompetenču sadalījumu.

1. **Atkritumu apsaimniekošanas reģioni (plāni, centru veidošana, atbildība).**

***LPS viedoklis:***

Atkritumu apsaimniekošanas reģionos ietilpstošās pašvaldības līdz 31.12.23. izstrādā un apstiprina atkritumu apsaimniekošanas reģionālos plānus laikposmam līdz 30.12.27.

Atkritumu apsaimniekošanas reģionālie centri (AARC) izveidošana līdz 30.06.24. Tie var būt – publiska persona, publiski privāta vai privāta kapitālsabiedrība, kas veic attiecīgā atkritumu apsaimniekošanas reģiona pašvaldību deleģētos pārvaldes uzdevumus, īstenojot atkritumu apsaimniekošanas valsts plānā un atkritumu apsaimniekošanas reģionālajā plānā noteiktos atkritumu apsaimniekošanas mērķus.

Īsā termiņā jāatrisina sekojoši jautājumi (problēmas):

1. Atkritumu apsaimniekošanas reģionālā plāna izstrādei, kas balstās uz reģiona atkritumu apsaimniekošanas prognozēm, ļoti svarīga ir atkritumu rašanās, pārstrādes un reģenerācijas kvalitatīvo un kvantitatīvo datu ieguve un to tālāka analīze, lai izvērtētu un sagatavotu attiecīgi adekvātas atkritumu apsaimniekošanas darbības laika posmam vismaz līdz 2028. gadam. Primāri nepieciešamie dati par 2021.un 2022.gadu pa izlietotā iepakojuma veidiem no Depozīta iepakojuma operatora (PET, stikls, alumīnija skārdenes, cits (ja attiecināms); no tirgotājiem (plastmasa, papīrs un kartons, koksne, cits, ja attiecināms), no Ražotāju atbildības sistēmu operatoriem (plastmasa, papīrs, kartons, riepas, tekstils, cits, ja attiecināms): savāktais daudzums - t/gadā kopā; nodots pārstrādei- t/gadā, nodots reģenerācijai - t/gadā; nodots atkārtotai izmantošanai- t/gadā; apsaimniekotājs kam tiek nodoti izlietotā iepakojuma atkritumi. Jāizveido sistēma, lai no 2023.gada ir pieejami kvalitatīvie un kvantitatīvie dati pilnā apjomā par visiem atkritumu veidiem mērķu sasniegšanas rādītāju kontrolei. Dati nepieciešami atkritumu reģionu un pašvaldību griezumā.

2. Normatīvajos aktos noteiktā kārtībā pašvaldības var deleģēt pārvaldes uzdevumus atkritumu apsaimniekošanas jomā reģionālajiem centriem. Ja nepieciešams, veidot metodisko materiālu, lai nerastos pārpratumi.

3. Jāizstrādā metodikā (kārtība) par valsts, pašvaldību un atkritumu apsaimniekotāju reģionā atbildības apjomu mērķu sasniegšanas rādītāju kontrolē.

4. Jāvienojas ar VARAM un pašvaldībām atkritumu reģionos par mērķu sasniegšanas un atkritumu rašanās novēršanas pasākumiem, nepieciešamās infrastruktūras un investīciju apjomu katrā reģionā, lai veicinātu mērķu

***VARAM viedoklis:***

Valsts sekretāru 2022.gada 31.marta sanāksmē (protokols Nr. 11, 1. §) (turpmāk – protokollēmums) tika atbalstīta noteikumu projekta “Noteikumi par atkritumu apsaimniekošanas reģioniem” (22-TA-583) (turpmāk – noteikumu projekts) turpmākā virzība, un tika noteikts, ka tas jāizskata Ministru kabineta sēdē vienlaikus ar informatīvo ziņojumu par aktuālo situāciju attiecībā uz SIA "Vidusdaugavas SPAAO" uzņemtajām finansiālām saistībām un turpmākām biznesa perspektīvām jaunu atkritumu apsaimniekošanas reģionu kontekstā (turpmāk – informatīvais ziņojums). Atbilstoši protokollēmuma 3.punktam VARAM tika uzdoti divi uzdevumi:

1. sagatavot un iesniegt izskatīšanai Ministru kabinetā likumprojektu, lai noteiktu pārejas periodu, kurā pašvaldības administratīvajā teritorijā radītos sadzīves atkritumus līdz jaunu atkritumu apsaimniekošanas reģionu darbības nodrošināšanai apglabā tajā sadzīves atkritumu poligonā vai nodod tos attiecīgajās pārkraušanas stacijās, kur tas tika darīts līdz 2022. gada 1. jūlijam;
2. sagatavot un iesniegt izskatīšanai Ministru kabinetā informatīvo ziņojumu.

VARAM ir izpildījusi protokollēmumā noteikto pirmo uzdevumu attiecībā uz grozījumu veikšanu Atkritumu apsaimniekošanas likumā[[1]](#footnote-2), kas stājās spēkā 2022.gada 3.oktobrī.

Attiecībā protokollēmumā doto otro uzdevumu par informatīvā ziņojuma sagatavošanu VARAM informē, ka, ņemot vērā ar Aizkraukles, Jēkabpils, Madonas un Varakļānu novadu pašvaldībām panākto vienošanos par visu minēto pašvaldību iekļaušanu Latgales atkritumu apsaimniekošanas reģionā, VARAM ir precizējusi noteikumi projektu, kurš 2023.gada 23.martā tika nodots starpinstitūciju saskaņošanā. Noteikumu projekts tiks precizēts pēc saņemtajiem iebildumiem un atkārtoti virzīts saskaņošanā. Vienlaikus VARAM ir nodevusi starpministriju saskaņošanai informatīvā ziņojuma projektu par aktuālo situāciju attiecībā uz SIA "Vidusdaugavas SPAAO" uzņemtajām finansiālām saistībām un turpmākām biznesa perspektīvām, jaunu atkritumu apsaimniekošanas reģionu kontekstā, termiņš atzinumu sniegšanai – 2023.gada 12.aprīlis.

2023.gada 11.aprīlī stājās spēkā likums “Grozījumi Atkritumu apsaimniekošanas likumā”[[2]](#footnote-3), kurā ir noteikta reģionālo atkritumu apsaimniekošanas centru izveidošanas kārtību un funkcijas, kā arī precizēta kārtība, kādā atkritumu apsaimniekošanas reģionā ietilpstošās pašvaldības izstrādā reģionālo atkritumu apsaimniekošanas plānu.

Grozījumos definēts, ka atkritumu apsaimniekošanas reģionālais centrs būs publiskas personas publiski privāta vai privāta kapitālsabiedrība, kas veiks attiecīgā atkritumu apsaimniekošanas reģiona pašvaldību deleģētos pārvaldes uzdevumus, īstenojot atkritumu apsaimniekošanas valsts plānā, kā arī atkritumu apsaimniekošanas reģionālajā plānā noteiktos atkritumu apsaimniekošanas mērķus. Minētajā likumā ir papildinātas pašvaldību funkcijas atkritumu apsaimniekošanas jomā, nosakot, ka pašvaldības veicina atkritumu radītāju iesaisti atkritumu rašanās novēršanas pasākumos.

Atbilstoši likumam “Grozījumi Atkritumu apsaimniekošanas likumā” Ministru kabinets noteiks bioloģisko atkritumu pārstrādes mērķus un to izpildes termiņus, kā arī pašvaldību izveidotās atkritumu dalītās savākšanas sistēmas darbības izvērtēšanai tiks noteikti nosacījumi, pamatojoties uz vērtējumu, vai pašvaldības izveidotā sadzīves atkritumu dalītās savākšanas sistēma ir pietiekami efektīva, lai nodrošinātu normatīvajos aktos noteikto atkritumu sagatavošanas atkārtotai izmantošanai, pārstrādes un materiālu reģenerācijas mērķus. Paredzēts, ka pašvaldībai saistošajos noteikumos līdz 2023.gada 31.decembrim jānosaka prasības sadzīves atkritumu, tajā skaitā bioloģisko atkritumu, dalītās savākšanas sistēmas izveidei. Likumā arī paredzēts, ka Ministru kabinets noteiks kārtību, kādā VARAM nodrošina mājsaimniecībās kompostēto bioloģisko atkritumu, atkārtotai izmantošanai paredzēto atkritumu un pārtikas atkritumu daudzuma noteikšanu svara vienībās un noteikšanas biežumu.

***Puses vienojas:***

1. Pašvaldības 2023. gadā informē VARAM par vajadzīgo datu nesniegšanu no konkrētām institūcijām (datu glabātājām) par atkritumu rašanās, pārstrādes un reģenerācijas kvantitatīvo datu apjomu atkritumu apsaimniekošanas reģionālo plānu izstrādes vajadzībām par reģionu un pašvaldību griezumā par sadzīves un sadzīvē radītajiem bīstamajiem atkritumiem par 2020.–2021. gadu un indikatīvajiem datiem par 2022. gadu.
2. Rīkot atsevišķas sarunas un vienoties par sadzīves atkritumu sagatavošanas atkārtotai izmantošanai, pārstrādes un materiālu reģenerācijas mērķiem un to izpildes termiņiem, kā arī par atkritumu rašanās, pārstrādes un reģenerācijas kvantitatīvo datu kopumu mērķu sasniegšanas kontrolei par reģionu un pašvaldību griezumā par sadzīves un sadzīvē radītajiem bīstamajiem atkritumiem sākot ar 2024. gadu.
3. VARAM kopā ar pašvaldībām paralēli atkritumu apsaimniekošanas reģionālo plānu izstrādei vienojas par kritērijiem investīciju sadalē Eiropas Savienības fondu 2021.–2027. gada plānošanas perioda Kohēzijas fonda investīcijām atkritumu apsaimniekošanas reģionālajos centros nepieciešamās infrastruktūras attīstīšanai (atkritumu savākšanai, šķirošanai, sagatavošanai reģenerācijai, pārstrādei).
4. VARAM sadarbībā ar pašvaldībām līdz 2023. gada 30. decembrim izstrādā noteikumus, kas paredz reģiona pašvaldību atbildību par reģionam saistošo mērķu (proporcionāli reģionā radīto atkritumu daudzumam pret valstī radīto kopējo daudzumu) izpildi. Vairāku atkritumu apsaimniekošanas reģionālo centru vienā reģionā gadījumā reģiona sasniedzamo mērķu izpildes kontrole un darbību koordinācija notiek ar Uzraudzības padomes palīdzību.
5. **VARAM redzējums par valsts un pašvaldību koplietošanas informācijas un komunikācijas tehnoloģiju (turpmāk – IKT) platformu attīstības pārvaldību.**

***LPS viedoklis:***

LPS uzskata, ka, virzoties uz koplietošanas platformu izmantošanu valsts un pašvaldību sektorā, būtu jāveido vienāda attieksme pret visām iesaistītajām pusēm gan valsts, gan pašvaldību. Tas nozīmē, ka platformu izveidošanā (pārbūvē) būtu jābūt vienādiem finansiāliem nosacījumiem (piemēram, ES fondu sadale) un arī līdzvērtīgiem sistēmu uzturēšanas nosacījumiem, piemēram, pašvaldības maksā savu daļu no uzturēšanas izdevumiem vienotajā tīmekļvietņu platformā, savukārt valsts līdzfinansē pašvaldību koplietošanas platformas, kas nodrošina datu apmaiņu ar valsts informācijas sistēmām (reģistriem), piemēram, vienotā e-pakalpojumu platforma.

Šo principu izstrādei, ieviešanai un turpmākai sadarbībai nepieciešama koordinējoša sadarbība starp abām pusēm (pašvaldības un VARAM). Saprotot, ka VARAM nevar kvalitatīvi nodrošināt viedokļu apmaiņu ar 43 pašvaldībām, pašvaldības līdz 2024. gada 1. janvārim izveidos vienotu sadarbības platformu IKT jomā, kas būs kompetenta pašvaldību viedokļu paudēja.

***VARAM viedoklis:***

VARAM redzējumā pašvaldību funkciju izpildei specifiski nepieciešamo IKT risinājumu (t.sk. Pašvaldību koplietošanas platformu) joma ir viena no valsts pārvaldes tehnoloģiskā nodrošinājuma jomām, jeb domēniem, kuru virsvadību ir jāuzņemas tieši uz šīs jomas nodrošinājumu specializētam kompetences centram, pieļaujot, ka jomas ietvaros var notikt arī dziļāka specializācija, papildus veidojoties arī citiem vēl šaurāk specializētiem kompetenču centriem.

VARAM plāno, ka šāda pašvaldību IKT risinājuma vadošā kompetenču centra lomu uzņemsies Rīgas digitālā aģentūra, lielā mērā balstot tās spēju un konkrēto platformu attīstību ANMP investīcijas 2.1.2.1.i. finansējumā (skat. 1. daļas 12. punktu). VARAM no savas puses sniegs metodisku atbalstu specializētajam kompetences centram pašvaldību jomas (domēna) arhitektūras izstrādē saskaņā ar valsts līmenī definētiem Eiropas sadarbspējas satvaram (EIF) atbilstošiem principiem un vadlīnijām. Kompetences centriem nostiprinoties, VARAM plāno līdz 2024. gada vidum pilnveidot valsts IKT pārvaldības tiesisko regulējumu, deleģējot specializētajiem kompetenču centriem (t.sk. pašvaldību IKT kompetences centram vai centriem) pilnvaras patstāvīgi veikt pašvaldību IKT attīstības aktivitāšu koordinēšanu savām jomām izstrādāto arhitektūru ieviešanai, t.sk. IKT attīstības aktivitāšu īstenošanas uzraudzību savas kompetences ietvaros.

Vēršam uzmanību, ka ERAF programmas plānošana tiks sākta šī gada vidū, ņemot vērā Darbības programmā noteiktās prioritātes, kā arī ieviešot portfeļu pieeju investīciju plānošanā, attiecīgi izvērtējot prioritāros investīciju virzienus un atbilstošus projektus.

Neizslēdzot iespēju, ka pašvaldību koplietošanas platformu attīstību varētu turpināt arī jaunā plānošanas perioda kohēzijas programmu ietvaros, pašvaldību projektu iekļaušanai SAM 1.3.1. ietvaros prioritāri īstenojamo projektu ietvaros ir divi obligāti priekšnoteikumi:

1) pirms tam ir jāizstrādā un pašvaldībām savstarpēji jāsaskaņo pašvaldību IKT risinājumu attīstības stratēģiju, kas no valsts pārvaldes kopējās IKT arhitektūras viedokļa būtu pašvaldību domēna arhitektūra, izveidojot arī atbilstošu pārvaldības organizāciju kopējo digitalizācijas prioritāšu koordinēšanai;

2) projektu iecerēm būs jāatbilst vismaz vienai no divām obligātajām prasībām - a) jānodrošina integrācijas iespējas (un garantētu izmantojumu projekta īstenošanas laikā) ar komersantu IKT risinājumiem vai b) projekta ietvaros attīstāmam risinājumam ir jānodrošina Eiropas Savienības regulējuma prasību izpildi.

***Puses vienojas*:**

1. ERAF programmas plānošanā un atbalstāmo aktivitāšu prioritāšu noteikšanā VARAM iesaistīt pašvaldības (vienoto IKT pašvaldību sadarbības platformu), paredzot projektus arī pašvaldību IKT kopsadarbības platformu veidošanai.
2. Gatavojot nozaru ministriju aktivitātes IKT jomā, darīt tās zināmas laicīgi arī pašvaldībām, vēl plānošanas periodā, lai varētu koordinēti plānot gan IT sistēmu, gan finanšu resursus pašvaldību pusē.
3. Organizē regulāras (piemēram, divas reizes gadā) IKT tematiskās tikšanās starp pašvaldībām un VARAM.
4. **Aktuālie Atveseļošanas un noturības mehānisma (ANM) un Eiropas Reģionālās attīstības fonda (ERAF) IKT projekti ar pašvaldību iesaisti – Atvieglojumu vienotā informācijas sistēma (AVIS), viedās pašvaldības u.c.**

***LPS viedoklis:***

Atveseļošanās un noturības mehānisma fonda ietvaros tiek realizētas vairākas aktivitātes, kurās arī pašvaldības var pretendēt uz finansējuma piesaisti vai līdzdarboties kā partneri. Pietrūkst vienotas, apkopojošas informācijas par aktivitātēm, kurās pašvaldības vēl var paspēt iesaistīties.

AVIS sistēmas ieviešana parāda, ka pašvaldību iesaiste ir kritiski nepieciešama visos projekta etapos. Tāpat ir būtiska nozīme komunikācijai lai skaidrotu sistēmu mērķus un uzdevumus un iesaistītu pašvaldību atbildīgās amatpersonas un speciālistus lēmumu pieņemšanā pašvaldībās. Plānotās aktivitātes ir skaidri jādefinē vairākus gadus uz priekšu, ja tās ir saistītas ar izdevumiem un iepirkumiem pašvaldību pusē, lai būtu pašvaldībām būtu iespējams plānot izdevumus savos budžetos.

Pašvaldību būtiskāka iesaiste publiskās pārvaldes vienotā datu telpā tikai veicinās tās kvalitatīvāku izveidi un nodrošinās plašākas iespējas iedzīvotājiem pakalpojumu saņemšanā gan no valsts, gan no pašvaldību puses.

***VARAM viedoklis:***

ES kohēzijas politikas programmas 2021.–2027. gadam 5.1.1. specifiskā atbalsta mērķa „vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.4. pasākuma „Viedās pašvaldības” īstenošanas noteikumi līdz 17.04.2023. atrodas TAP starpinstitūciju saskaņošanas procesā. Atzinumu sniedzēju starpā ir LPS. Ja no institūcijām tiks saņemti iebildumi par izstrādāto MK noteikumu projektu, tad MK noteikumu projekts tiks atkārtoti virzīts uz saskaņošanu.

Pēc MK noteikumu spēkā stāšanās VARAM nodrošinās projektu ideju priekšatlases procesu, sniedzot atzinumus par iesniegtajām priekšatlases projektu idejām. Attiecīgi tiek izstrādātas vadlīnijas plānošanas reģioniem projektu ideju priekšatlases īstenošanai, kas tiks saskaņotas ar plānošanas reģioniem. Vienlaikus VARAM ir organizējusi sarunas ar plānošanas reģioniem un attiecīgo plānošanas reģionu pašvaldībām par iespējamām potenciālajām projektu idejām un projektu ideju priekšatlases procesu.

Sazinoties ar plānošanas reģioniem, tika identificēta vajadzība pēc plašākas zinātnisko institūciju iesaistes, attiecīgi VARAM plāno pasākumus, lai izveidotu dialogu starp pašvaldībām un zinātniekiem, pasākumu ietvaros ģenerējot pilotidejas.

***Puses vienojas*:**

1. VARAM sagatavot apkopojušu, aktuālo informāciju pašvaldībām par vēl iespējām pašvaldībām iesniegt projektus, kuros tiek atbalstīta arī IKT problēmu risinājumi.
2. Kopsadarbības platformu izveidošanā (AVIS, līdzdalības budžets, u.c.) plašāk piesaistīt pašvaldību pārstāvjus visos projekta etapos, sākot no projekta idejas līdz tehniskajai realizācijai.
3. Sadarbībā ar pašvaldībām, plānot vienotu IKT pārvaldības modeli publiskajā pārvaldē, (datu piekļuve/aprite/analītika, koplietošanas platformu attīstība, konkurences un/vai monopolstāvokļa problēmu risināšana).

*Sarunas beidz:* plkst. 12.00

Vides aizsardzības un reģionālās attīstības ministrs

**Māris Sprindžuks**

Latvijas Pašvaldību savienības priekšsēdis

**Gints Kaminskis**

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Likums “Grozījumi Atkritumu apsaimniekošanas likumā”. Pieejams: <https://likumi.lv/ta/id/335687> [↑](#footnote-ref-2)
2. Likums “Grozījumi Atkritumu apsaimniekošanas likumā”. Pieejams: <https://likumi.lv/ta/id/340552> [↑](#footnote-ref-3)